CELEX: 32021R2224
Language: et
Date: 2021-11-16 00:00:00
Title: Komisjoni rakendusmäärus (EL) 2021/2224, 16. november 2021 millega kehtestatakse automatiseeritud andmekvaliteedikontrolli mehhanismide ja korra üksikasjad, ühised andmekvaliteedi näitajad ja kvaliteedi miinimumnõuded andmete säilitamiseks vastavalt Euroopa Parlamendi ja nõukogu määruse (EL) 2019/818 artikli 37 lõikele 4

15.12.2021   
               
               
                  ET
               
               
                  Euroopa Liidu Teataja
               
               
                  L 448/14
               
            
         KOMISJONI RAKENDUSMÄÄRUS (EL) 2021/2224,
         16. november 2021
         millega kehtestatakse automatiseeritud andmekvaliteedikontrolli mehhanismide ja korra üksikasjad, ühised andmekvaliteedi näitajad ja kvaliteedi miinimumnõuded andmete säilitamiseks vastavalt Euroopa Parlamendi ja nõukogu määruse (EL) 2019/818 artikli 37 lõikele 4
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 20. mai 2019. aasta määrust (EL) 2019/818, millega luuakse ELi infosüsteemide koostalitlusvõime raamistik politsei- ja õiguskoostöö, varjupaiga ja rände valdkonnas ning muudetakse määrusi (EL) 2018/1726, (EL) 2018/1862 ja (EL) 2019/816, (1) eriti selle artikli 37 lõiget 4,
         ning arvestades järgmist:
         
                     (1)
                  
                  
                     Euroopa Parlamendi ja nõukogu määrustega (EL) 2019/818 ning (EL) 2019/817 (2) on loodud raamistik, millega tagatakse ELi infosüsteemide koostalitlusvõime piiride, viisade, politsei- ja õiguskoostöö, varjupaiga ja rände valdkonnas.
                  
               
                     (2)
                  
                  
                     Andmekvaliteedi parandamiseks ja kvaliteedinõuete ühtlustamiseks tuleb kehtestada automatiseeritud andmekvaliteedikontrolli mehhanismide ja korra üksikasjad, ühised andmekvaliteedi näitajad ja selliste andmete kvaliteedi miinimumnõuded, mis sisestatakse aluseks olevatesse ELi infosüsteemidesse, ühisesse biomeetrilise võrdlemise teenusesse ja ühisesse isikuandmete hoidlasse või mida seal säilitatakse.
                  
               
                     (3)
                  
                  
                     Nende meetmete rakendamise ja hindamisega peaks tegelema Vabadusel, Turvalisusel ja Õigusel Rajaneva Ala Suuremahuliste IT-süsteemide Operatiivjuhtimise Euroopa Liidu Amet (eu-LISA), võttes sealjuures arvesse iga ELi infosüsteemi ja koostalitluse komponendi jaoks kehtestatud konkreetseid sätteid. Nende ülesannete täitmisel peaksid eu-LISA-le nõu andma eksperdid komisjonist, liikmesriikidest ja liidu ametitest, kus ELi infosüsteeme ja koostalitluse komponente kasutatakse.
                  
               
                     (4)
                  
                  
                     Andmekvaliteedikontrolli mehhanismide ja korraga peaks kindlaks tehtama, kas sisendandmed vastavad aluseks olevate ELi infosüsteemide, ühise biomeetrilise võrdlemise teenuse ja ühise isikuandmete hoidla suhtes kohaldatavatele blokeerivatele reeglitele ja leebetele reeglitele. eu-LISA peaks vastutama selle tagamise eest, et andmekvaliteedi normid püsivad ELi infosüsteemide ja koostalitluse komponentide eesmärkide saavutamise seisukohast otstarbekad.
                  
               
                     (5)
                  
                  
                     eu-LISA peaks iga kvaliteedikontrolli näitaja puhul määrama kindlaks kvaliteedi miinimumnõuded, mis on andmete ELi infosüsteemides ja koostalitluse komponentides säilitamiseks hädavajalikud, ja hindama nende otstarbekust. Andmekvaliteedi nõuded peaksid võimaldama automaatselt kindlaks teha, kui esitatud andmed on nähtavalt ebaõiged või vastuolulised, et päritoluliikmesriik saaks andmeid kontrollida ja vajalikke parandusmeetmeid võtta.
                  
               
                     (6)
                  
                  
                     Selleks et korrapäraselt kontrollida aluseks olevates ELi infosüsteemides ja koostalitluse komponentides säilitatavate andmete kehtivust ja vastavust andmekvaliteedi nõuetele, tuleks luua andmeviimistluse ja probleemide tuvastamise mehhanismid.
                  
               
                     (7)
                  
                  
                     eu-LISA peaks tagama andmete kvaliteedi ja liikmesriikidele andmete kvaliteedi kohta korrapäraselt esitatavate aruannete koostamise järelevalve keskse suutlikkuse. Sellised aruanded peaks koostama aruandluse ja statistika keskhoidla kooskõlas määruse (EL) 2019/818 artikli 39 lõikega 1 ja komisjoni delegeeritud määruses 2021/2222 sätestatud eeskirjadega (3).
                  
               
                     (8)
                  
                  
                     Võttes arvesse, et määrus (EL) 2019/818 põhineb Schengeni acquis’l, on Taani teatanud, lähtudes Euroopa Liidu lepingule ja Euroopa Liidu toimimise lepingule lisatud Taani seisukohta käsitleva protokolli nr 22 artiklist 4, et rakendab määrust (EL) 2019/818 siseriiklikus õiguses. Seepärast on käesolev määrus Taani suhtes siduv.
                  
               
                     (9)
                  
                  
                     Käesolev määrus kujutab endast nende Schengeni acquis’ sätete edasiarendamist, milles Iirimaa ei osale (4). Seetõttu ei osale Iirimaa käesoleva määruse vastuvõtmisel, see ei ole tema suhtes siduv ega kohaldatav.
                  
               
                     (10)
                  
                  
                     Islandi ja Norra puhul kujutab käesolev määrus endast nende Schengeni acquis’ sätete edasiarendamist Euroopa Liidu Nõukogu ning Islandi Vabariigi ja Norra Kuningriigi vahelise lepingu (nende kahe riigi osalemiseks Schengeni acquis’ sätete rakendamises, kohaldamises ja edasiarendamises) (5) tähenduses, mis kuuluvad nõukogu otsuse 1999/437/EÜ (6) artikli 1 punktis A osutatud valdkonda.
                  
               
                     (11)
                  
                  
                     Šveitsi puhul kujutab käesolev määrus endast nende Schengeni acquis’ sätete edasiarendamist Euroopa Liidu, Euroopa Ühenduse ja Šveitsi Konföderatsiooni vahelise lepingu (Šveitsi Konföderatsiooni ühinemise kohta Schengeni acquis’ sätete rakendamise, kohaldamise ja edasiarendamisega) (7) tähenduses, mis kuuluvad nõukogu otsuse 1999/437/EÜ artikli 1 punktis A osutatud valdkonda, kusjuures nimetatud otsuse vastavat punkti tõlgendatakse koostoimes nõukogu otsuse 2008/146/EÜ (8) artikliga 3.
                  
               
                     (12)
                  
                  
                     Liechtensteini puhul kujutab käesolev määrus endast nende Schengeni acquis’ sätete edasiarendamist Euroopa Liidu, Euroopa Ühenduse, Šveitsi Konföderatsiooni ja Liechtensteini Vürstiriigi vahelise protokolli (mis käsitleb Liechtensteini Vürstiriigi ühinemist Euroopa Liidu, Euroopa Ühenduse ja Šveitsi Konföderatsiooni vahelise lepinguga Šveitsi Konföderatsiooni ühinemise kohta Schengeni acquis’ rakendamise, kohaldamise ja edasiarendamisega) (9) tähenduses, mis kuuluvad otsuse 1999/437/EÜ artikli 1 punktis A osutatud valdkonda, kusjuures nimetatud otsuse vastavat punkti tõlgendatakse koostoimes otsuse 2011/350/EÜ (10) artikliga 3.
                  
               
                     (13)
                  
                  
                     Küprose, Bulgaaria, Rumeenia ja Horvaatia puhul on käesolev määrus Schengeni acquis’l põhinev või sellega muul viisil seotud akt 2003. aasta ühinemisakti artikli 3 lõike 1, 2005. aasta ühinemisakti artikli 4 lõike 1 ja 2011. aasta ühinemisakti artikli 4 lõike 1 tähenduses.
                  
               
                     (14)
                  
                  
                     Vastavalt Euroopa Parlamendi ja nõukogu määruse (EL) 2018/1725 (11) artikli 42 lõikele 1 konsulteeriti Euroopa Andmekaitseinspektoriga, kes esitas oma arvamuse 30. aprillil 2021.
                  
               
                     (15)
                  
                  
                     Käesoleva määrusega ette nähtud meetmed on kooskõlas koostalitlusvõime komitee arvamusega,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Kohaldamisala ja reguleerimisese
            
               1.   Käesoleva määrusega kehtestatakse määruse (EL) 2019/818 artikli 37 lõikes 1 osutatud ELi infosüsteemides ja koostalitluse komponentides säilitatavate andmete automatiseeritud andmekvaliteedikontrolli mehhanismide ja korra üksikasjad.
            
            
               2.   Samuti kehtestatakse käesoleva määrusega üksikasjad, mis puudutavad ühiseid andmekvaliteedi näitajaid ja andmete, esmajoones biomeetriliste andmete, määruse (EL) 2019/818 artikli 37 lõikes 1 osutatud ELi infosüsteemides ja koostalitluse komponentides säilitamise kvaliteedi miinimumnõudeid.
            
            
               3.   Lõigetes 2 ja 3 osutatud meetmed ei piira liidu õigusega kehtestatud erisätteid, mis käsitlevad ELi infosüsteemidega seotud andmekvaliteeti.
            
            
               4.   Käesolevat määrust kohaldatakse määruse (EL) 2019/818 artikli 37 lõikes 1 osutatud ELi infosüsteemide ja koostalitluse komponentide suhtes.
            
         
         
            Artikkel 2
            Mõisted
            Käesolevas määruses kasutatakse järgmisi mõisteid:
            
                        (a)
                     
                     
                        „sisendandmed“ – andmed, mille andmekvaliteeti kontrollitakse, et neid säilitada määruse (EL) 2019/818 artikli 37 lõikes 1 osutatud ELi infosüsteemis või koostalitluse komponendis;
                     
                  
                        (b)
                     
                     
                        „andmeviimistluse mehhanism“ – kontrollimehhanism, millega tagatakse ELi infosüsteemis või koostalitluse komponendis säilitatavate andmete plaaniline kustutamine vastavalt liidu õigusele;
                     
                  
                        (c)
                     
                     
                        „probleemide tuvastamise mehhanism“ – kontrollimehhanism, mille eesmärk on teha kindlaks andmed, mis ei vasta andmekvaliteedi normidele või standarditele;
                     
                  
                        (d)
                     
                     
                        „blokeerivad reeglid“ – reeglid või reeglite kogumid, millega mõõdetakse, millises ulatuses sisendandmed vastavad kindlaksmääratud andmenõuetele, mis määravad ära nende säilitamise ja/või kasutamise. Nende hulka kuuluvad ka iga ELi infosüsteemi tegevust reguleerivad andmekvaliteedi normid, mis peavad olema täidetud enne, kui andmed saab süsteemi sisestada. Sisendandmeid, mis ei vasta blokeeriva reegli tingimustele, ei saa ELi infosüsteemi ja koostalitluse komponenti sisestada ega seal säilitada;
                     
                  
                        (e)
                     
                     
                        „leebed reeglid“ – reeglid või reeglite kogumid, millega mõõdetakse, millises ulatuses vastavad sisendandmed kindlaksmääratud andmenõuetele, mis määravad ära nende asjakohasuse ja/või optimaalse kasutuse. Leebed reeglid ei takista nõuetele mittevastavate sisendandmete sisestamist ega säilitamist. Nende hulka kuuluvad ka iga ELi infosüsteemi tegevust reguleerivad andmekvaliteedi normid, mis peaksid olema täidetud enne, kui andmed saab süsteemi sisestada. Sisendandmed, mis ei vasta mõnele leebele reeglile, sisestatakse ELi infosüsteemi või koostalitluse komponenti koos andmekvaliteedi probleemi tähistava lipu, märke või hoiatussõnumiga.
                     
                  
         
            Artikkel 3
            Automatiseeritud andmekvaliteedikontrolli mehhanismid ja kord
            
               1.   Ühisesse biomeetrilise võrdlemise teenusesse ja ühisesse isikuandmete hoidlasse sisestatud ja seal säilitatavatele andmetele tehakse automatiseeritud kvaliteedikontroll vastavalt artikli 4 sätetele.
            
            
               2.   Määruse (EL) 2019/818 artikli 37 lõikes 1 osutatud ELi infosüsteemidesse sisestatud ja seal säilitatavatele andmetele tehakse automatiseeritud kvaliteedikontroll vastavalt normidele, mis reguleerivad nende süsteemide andmekvaliteedikontrolli mehhanisme.
            
            
               3.   Andmekvaliteedikontrolli mehhanismid käivitatakse vastavalt normidele, mis reguleerivad nende ELi infosüsteemide ja koostalitluse komponentide andmekvaliteeti.
            
            
               4.   Et teha kindlaks, kas sisendandmed on kooskõlas nende suhtes kehtivate blokeerivate reeglite või leebete reeglitega, peavad lõikes 3 osutatud andmekvaliteedikontrolli mehhanismid vastama käesoleva määruse lisa 1. punktile.
            
            
               5.   Kui sisendandmed tahetakse sisestada määruse (EL) 2019/818 artikli 37 lõikes 1 osutatud ELi infosüsteemi või koostalitluse komponentidesse, hindavad andmekvaliteedikontrolli mehhanismid, millises ulatuses on iga andmekvaliteedi näitaja nende andmete puhul täidetud, kohaldades iga näitaja andmekvaliteedi nõuet. Selle hindamise tulemusena määravad andmekvaliteedikontrolli mehhanismid sisendandmete andmekvaliteedi kategooria käesoleva määruse lisa 2. ja 3. punktis kehtestatud korras.
            
            
               6.   Ühised andmekvaliteedi näitajad on järgmised: täielikkus, täpsus, ajakohasus, kordumatus ja järjepidevus.
            
            
               7.   eu-LISA rakendab iga näitaja andmekvaliteedi nõuded artiklis 5 kehtestatud korras.
            
            
               8.   Andmeviimistluse ja probleemide tuvastamise mehhanismid kontrollivad regulaarselt määruse (EL) 2019/818 artikli 37 lõikes 1 osutatud ELi infosüsteemides ja koostalitluse komponentides säilitatavate andmete kehtivust ja vastavust andmekvaliteedi nõuetele vastavalt käesoleva määruse lisa 4. punktile.
            
         
         
            Artikkel 4
            Sisestatud ja säilitatavate andmete automatiseeritud andmekvaliteedikontrolli mehhanismid
            
               1.   Andmekvaliteedi parandamiseks luuakse automatiseeritud andmekvaliteedikontrolli mehhanismid, mis toetavad andmekvaliteedi nõuetele vastavate andmete sisestamist määruse (EL) 2019/818 artikli 37 lõikes 1 osutatud ELi infosüsteemidesse ja koostalitluse komponentidesse ning nende säilitamist seal. Andmete sisestamine ja säilitamine toimub vastavalt normidele, mis reguleerivad nende ELi infosüsteemide ja koostalitluse komponentide andmekvaliteeti.
            
            
               2.   Kui nõuetekohaselt volitatud töötajad sisestavad andmeid määruse (EL) 2019/818 artikli 37 lõikes 1 osutatud ELi infosüsteemidesse ja koostalitluse komponentidesse, kontrollivad automatiseeritud kvaliteedikontrolli mehhanismid käesoleva määruse lisa 2. punktis osutatud ühiseid kvaliteedinäitajaid.
            
            
               3.   Andmekvaliteedikontrolli mehhanismid võimaldavad kohaldada blokeerivaid reegleid ja leebeid reegleid vastavalt artikli 3 lõikele 4, mis reguleerib andmekvaliteeti määruse (EL) 2019/818 artikli 37 lõikes 1 osutatud ELi infosüsteemides ja koostalitluse komponentides.
            
         
         
            Artikkel 5
            Andmekvaliteedikontrolli näitajate, standardite ja mehhanismide suhtes kehtiv kord
            
               1.   eu-LISA vastutab selle tagamise eest, et andmekvaliteedi normid on määruse (EL) 2019/818 artikli 37 lõikes 1 osutatud ELi infosüsteemide ja koostalitluse komponentide eesmärkide saavutamise seisukohast otstarbekad.
            
            
               2.   Samuti vastutab eu-LISA biomeetriliste andmete määruse (EL) 2019/818 artikli 37 lõikes 1 osutatud ELi infosüsteemides ja koostalitluse komponentides säilitamise kvaliteedi miinimumnõuete rakendamise eest.
            
            
               3.   Lõigete 1 ja 2 kohaldamisel võtab eu-LISA arvesse iga määruse (EL) 2019/818 artikli 37 lõikes 1 osutatud ELi infosüsteemi ja koostalitluse komponendi spetsiifilisi vajadusi ning teda abistavad ja talle annavad nõu eksperdid komisjonist, liikmesriikidest ja liidu ametitest, kus neid ELi infosüsteeme ja koostalitluse komponente kasutatakse.
            
            
               4.   Kohaldatakse järgmist andmekvaliteedikontrolli korda:
               
                           (a)
                        
                        
                           eu-LISA rakendab iga andmekvaliteedi näitaja puhul andmekvaliteedi nõudeid vastavalt käesoleva määruse lisa 2. punktile;
                        
                     
                           (b)
                        
                        
                           nõuete väärtused määratakse iga artikli 3 lõikes 6 osutatud andmekvaliteedi näitaja puhul eraldi. Iga näitaja puhul võidakse määrata eri nõuete väärtused olenevalt andmete kategooriast;
                        
                     
                           (c)
                        
                        
                           vastava taotluse korral ja pärast korrapäraste andmekvaliteedi aruannete esitamist vastavalt artiklile 6 hindab eu-LISA väärtuste ja nõuete otstarbekust ning muudab neid aspektides, mis ei ole enam otstarbekad;
                        
                     
                           (d)
                        
                        
                           vastava taotluse korral ja pärast korrapäraste andmekvaliteedi aruannete esitamist vastavalt artiklile 6 hindab eu-LISA andmekvaliteedikontrolli mehhanismide otstarbekust, võttes arvesse blokeerivate reeglite ja leebete reeglite kohaldamist, ning vajaduse korral muudab neid;
                        
                     
                           (e)
                        
                        
                           selleks et muuta andmekvaliteedi nõudeid ja nende väärtusi ning teha otsuseid andmekvaliteedikontrolli mehhanismide kohta vastavalt käesoleva lõike punktidele c ja d, konsulteerib eu-LISA iga määruse (EL) 2019/818 artikli 37 lõikes 1 osutatud ELi infosüsteemi ja koostalitluse komponendi nõuanderühmaga.
                        
                     
            
               5.   eu-LISA lähtub andmekvaliteedikontrolli mehhanismide toimimise hindamisest, et muuta andmekvaliteedi nõuete väärtusi ja teha otsuseid andmekvaliteedikontrolli mehhanismide kohta.
            
         
         
            Artikkel 6
            Määruse (EL) 2019/818 artikli 37 lõike 3 kohased aruanded automatiseeritud andmekvaliteedikontrolli mehhanismide ja korra ning ühiste andmekvaliteedi näitajate kohta
            
               1.   Määruse (EL) 2019/818 artikli 37 lõikes 3 osutatud aruanded koostab aruandluse ja statistika keskhoidla vastavalt määruse (EL) 2019/818 artikli 39 lõikele 1 ja komisjoni delegeeritud määruses 2021/2222 sätestatud eeskirjadele.
            
            
               2.   Aruanded ei sisalda isikuandmeid ja sisaldavad vähemalt järgmisi informatiivseid andmekvaliteedi parameetreid, mis on saadud selleks otstarbeks välja töötatud tööriista või tööriistakomplektiga:
               
                           (a)
                        
                        
                           tähtnumbriliste ja biomeetriliste andmete puhul, mida hinnatakse blokeerivate reeglite ja leebete reeglite põhjal, vastavus andmekvaliteedi nõuetele;
                           
                                       (1)
                                    
                                    
                                       täielikkus (protsentides);
                                    
                                 
                                       (2)
                                    
                                    
                                       täpsus (protsentides);
                                    
                                 
                                       (3)
                                    
                                    
                                       kordumatus (protsentides);
                                    
                                 
                                       (4)
                                    
                                    
                                       ajakohasus (protsentides);
                                    
                                 
                                       (5)
                                    
                                    
                                       andmete järjepidevus (protsentides);
                                    
                                 
                     
                           (b)
                        
                        
                           taotlustoimikute täielikkus (protsentides);
                        
                     
                           (c)
                        
                        
                           andmete vastavus „hea kvaliteedi“ kriteeriumidele (protsentides);
                        
                     
                           (d)
                        
                        
                           andmete vastavus „halva kvaliteedi“ kriteeriumidele (protsentides);
                        
                     
                           (e)
                        
                        
                           andmeviimistluse mehhanismi tulemused;
                        
                     
                           (f)
                        
                        
                           probleemide tuvastamise mehhanismi tulemused;
                        
                     
                           (g)
                        
                        
                           andmeväljad, mis põhjustavad sageli kvaliteediprobleeme;
                        
                     
                           (h)
                        
                        
                           iga punktides a–g loetletud kategooria kümne sagedasema probleemi loetelu;
                        
                     
                           (i)
                        
                        
                           liikmesriigid, keda kümme sagedasemat kvaliteediprobleemi puudutavad.
                        
                     
            
               3.   eu-LISA arendab välja andmete kvaliteedi ja käesolevas artiklis osutatud aruannete iganädalase koostamise keskse järelevalvesuutlikkuse.
            
         
         
            Artikkel 7
            Jõustumine
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja liikmesriikides vahetult kohaldatav kooskõlas aluslepingutega.
            Brüssel,  16. november 2021
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 135, 22.5.2019, lk 85.
         
            (2)  Euroopa Parlamendi ja nõukogu 20. mai 2019. aasta määrus (EL) 2019/817, millega luuakse ELi infosüsteemide koostalitlusvõime raamistik piiride ja viisade valdkonnas ning muudetakse Euroopa Parlamendi ja nõukogu määrusi (EÜ) nr 767/2008, (EL) 2016/399, (EL) 2017/2226, (EL) 2018/1240, (EL) 2018/1726, (EL) 2018/1861 ning nõukogu otsuseid 2004/512/EÜ ja 2008/633/JSK (ELT L 135, 22.5.2019, lk 27).
         
            (3)  Komisjoni delegeeritud määrus, 30. september 20212021/2222, millega täiendatakse Euroopa Parlamendi ja nõukogu määrust (EL) 2019/818 üksikasjalike eeskirjadega, mis käsitlevad aruandluse ja statistika keskhoidla tegevust. (Vt käesoleva Euroopa Liidu Teataja lk 1).
         
            (4)  Käesolev määrus jääb väljapoole nende meetmete kohaldamisala, mis on sätestatud nõukogu 28. veebruari 2002. aasta otsuses 2002/192/EÜ Iirimaa taotluse kohta osaleda teatavates Schengeni acquis’ sätetes (EÜT L 64, 7.3.2002, lk 20).
         
            (5)  EÜT L 176, 10.7.1999, lk 36.
         
            (6)  Nõukogu 17. mai 1999. aasta otsus 1999/437/EÜ Euroopa Liidu Nõukogu ning Islandi Vabariigi ja Norra Kuningriigi vahel sõlmitud lepingu teatavate rakenduseeskirjade kohta nende kahe riigi ühinemiseks Schengeni acquis’ sätete rakendamise, kohaldamise ja edasiarendamisega (EÜT L 176, 10.7.1999, lk 31).
         
            (7)  ELT L 53, 27.2.2008, lk 52.
         
            (8)  Nõukogu 28. jaanuari 2008. aasta otsus 2008/146/EÜ sõlmida Euroopa Ühenduse nimel Euroopa Liidu, Euroopa Ühenduse ja Šveitsi Konföderatsiooni vaheline leping Šveitsi Konföderatsiooni ühinemise kohta Schengeni acquis’ rakendamise, kohaldamise ja edasiarendamisega (ELT L 53, 27.2.2008, lk 1).
         
            (9)  ELT L 160, 18.6.2011, lk 21.
         
            (10)  Nõukogu 7. märtsi 2011. aasta otsus 2011/350/EL Euroopa Liidu, Euroopa Ühenduse, Šveitsi Konföderatsiooni ja Liechtensteini Vürstiriigi vahelise protokolli (mis käsitleb Liechtensteini Vürstiriigi ühinemist Euroopa Liidu, Euroopa Ühenduse ja Šveitsi Konföderatsiooni vahelise lepinguga Šveitsi Konföderatsiooni ühinemise kohta Schengeni acquis’ rakendamise, kohaldamise ja edasiarendamisega) Euroopa Liidu nimel sõlmimise kohta, seoses sisepiiridel piirikontrolli kaotamise ja isikute liikumisega (ELT L 160, 18.6.2011, lk 19).
         
            (11)  Euroopa Parlamendi ja nõukogu 23. oktoobri 2018. aasta määrus (EL) 2018/1725, mis käsitleb füüsiliste isikute kaitset isikuandmete töötlemisel liidu institutsioonides, organites ja asutustes ning isikuandmete vaba liikumist, ning millega tunnistatakse kehtetuks määrus (EÜ) nr 45/2001 ja otsus nr 1247/2002/EÜ (ELT L 295, 21.11.2018, lk 39).
      
      
         
            LISA
            1. PUNKT
            
               Sisestatavate andmete automatiseeritud andmekvaliteedikontrolli mehhanism
            
            ELi infosüsteemidesse ja koostalitluse komponentidesse sisestatavaid andmeid kontrollitakse automatiseeritud andmekvaliteedikontrolli mehhanismidega, mille aluseks on artiklis 2 määratletud blokeerivad reeglid ja leebed reeglid. Need reeglid on kehtestatud ELi infosüsteemides ja koostalitluse komponentides, et teha kindlaks, kas sisendandmete sisestamine ja säilitamine lubatakse või mitte. Blokeerivad reeglid ja leebed reeglid on kehtestatud järgmiste parameetrite alusel: pikkus, vorming, liik, vastavus kvaliteedinõuetele, semantika, kordused ja süntaks.
            2. PUNKT
            
               Üldised kaalutlused seoses sisestatavate andmete ühiste andmekvaliteedi näitajate ja kvaliteedi miinimumnõuetega
            
            Sisendandmeid, millele tehakse kvaliteedikontroll, hinnatakse iga ELi infosüsteemi ja koostalitluse komponendi andmekvaliteedi reeglite põhjal, nagu on sätestatud 1. punktis. Kui sisendandmete suhtes kohaldatavad reeglid ei välista andmete sisestamist ja säilitamist, mõõdavad andmekvaliteedikontrolli mehhanismid sisendandmete kvaliteeti, kasutades selleks nende andmete suhtes kehtivaid andmekvaliteedi näitajaid.
            Andmekvaliteedikontrolli mehhanismid mõõdavad sisendandmete kvaliteeti vastavalt igale asjaomasele näitajale. Andmekvaliteedikontrolli mehhanismid võtavad arvesse kaalumiskoefitsiente, et arvutada iga näitaja suhteline osakaal sisendandmete üldises kvaliteedis.
            Seda eesmärki silmas pidades kohandatakse andmekvaliteedi kontrolli mehhanisme, et kohaldada neid andmiku üheainsa andmekogumi suhtes või andmebaasi suhtes.
            Pärast seda, kui sisendandmete suhtes on kohaldatud kaalumiskoefitsienti, tekitavad andmekvaliteedikontrolli mehhanismid sisendandmete profiili, mis sisaldab näitajate nõuete kohaldamise tulemusi, näiteks arvväärtusi, mis iseloomustavad sisendandmete kvaliteeti iga näitaja alusel.
            1. tabelis on loetletud andmekvaliteedi näitajate miinimumkogum, näiteks näitajad, mis kehtivad sisendandmete suhtes alati, kooskõlas iga ELi infosüsteemi ja koostalitluse komponendi kohaldatavate normidega. Sellised näitajad on järgmised: täielikkus, täpsus, järjepidevus, ajakohasus, kordumatus.
            
               Tabel 1
            
            
               Andmekvaliteedi miinimumnäitajate loetelu
            
            
                        
                           Näitaja
                        
                     
                     
                        
                           Kirjeldus
                        
                     
                     
                        
                           Peamine kohaldamisala
                        
                     
                     
                        
                           Mõõtühik
                        
                     
                  
                        Täielikkus
                     
                     
                        Näitab, kui suures ulatuses on sisendandmetel väärtused kõigi eeldatavate omaduste ja seotud nõuete puhul konkreetses kasutuskontekstis. Näitab, kas kõik kohustuslikud andmed on esitatud ja kas andmebaasid (või valdkondlikud loendid) vastavad kehtestatud nõuetele.
                     
                     
                        Kohustuslikud andmeväljad (tähtnumbrilised ja biomeetrilised)
                     
                     
                        Andmete täielikkuse määr: Esitatud andmeväljade arvu ja nõutavate andmeväljade suhtarv
                     
                  
                        Täpsus
                     
                     
                        Näitab, kui suures ulatuses vastavad sisendandmete puhul prognoosid tundmatutele tegelikele väärtustele. Seda võib mõõta ühe üksuse kohta käivate andmete hulgas või võrreldavate üksuste kohta käivate andmete kaupa või mõlema kohta.
                     
                     
                        Tähtnumbrilised ja biomeetrilised andmed
                     
                     
                        Valikuvea määrad, ühiku mittevastavuse määr, kirje mittevastavuse määr, andmehõive veamäärad jne
                     
                  
                        Järjepidevus
                     
                     
                        Näitab, kui suures ulatuses on sisendandmete omadused vastuoludest vabad ja muude andmetega sidusad konkreetses kasutuskontekstis. Näitab, kui suures ulatuses vastab andmestik nende andmete suhtes kindlaksmääratud talitlusreeglitele nende kõigi puhul; tähendab, et andmesisus puudub konflikt. Seda võib mõõta ühe üksuse kohta käivate andmete hulgas ja/või võrreldavate üksuste kohta käivate andmete kaupa.
                     
                     
                        Tähtnumbrilised andmed
                     
                     
                        Protsent
                     
                  
                        Ajakohasus
                     
                     
                        Näitab, kui suures ulatuses on sisendandmed esitatud eelnevalt kindlaksmääratud kuupäeva või kellaaja jooksul, mis määravad kindlaks andmete kehtivuse või kasutuskonteksti. Mõõdab, kui ajakohased andmed on ja kas vajalikud andmed saab esitada nõutava aja jooksul.
                     
                     
                        Tähtnumbrilised ja biomeetrilised andmed
                     
                     
                        Viiteaeg – lõplik: mitu päeva kulub alusperioodi viimasest päevast kuni sisendandmete esitamise päevani
                     
                  
                        Kordumatus
                     
                     
                        Näitab, kui suures ulatuses ei ole samu sisendandmeid samas ELi infosüsteemis või koostalitluse komponendis dubleeritud.
                     
                     
                        Kohustuslikud andmeväljad (tähtnumbrilised ja biomeetrilised)
                     
                     
                        Dubleerimata andmeühikute protsent
                     
                  Biomeetriliste andmete puhul hõlmab täpsus ka eraldusvõimet. Eraldusvõime mõõdab seda, kui suures ulatuses sisaldavad sisendandmed nõutavat hulka punkte või piksleid ühe pikkusühiku kohta. Piksleid ekraanile kuvava üksuse puhul: trükimaterjali puhul ühik piksleid tolli kohta; väljundsüsteemide puhul ühik punkte tolli kohta. Bittide arv piksli kohta (värviskaala nt: 16 värvi 4b, 256 8b, 16b 65k, 24b 16,5 miljonit).
            3. PUNKT
            
               Andmekvaliteedi kategooriad
            
            Pärast 2. punktis osutatud sisendandmete profiili väljatöötamist määratakse sisendandmete andmekvaliteedi kategooria. Kasutatakse järgmisi andmekvaliteedi kategooriaid:
            
                        (a)
                     
                     
                        „hea kvaliteet“ – sisendandmete profiil näitab, et andmed on kohaldatava andmekvaliteedi näitajaga nõuetekohaselt vastavuses;
                     
                  
                        (b)
                     
                     
                        „halb kvaliteet“ – sisendandmete profiil näitab, et andmed ei ole kohaldatava andmekvaliteedi näitajaga nõuetekohaselt vastavuses, kui tegemist on leebe reegliga;
                     
                  
                        (c)
                     
                     
                        „tagasilükatud“ – sisendandmete profiil näitab, et andmed ei ole kohaldatava andmekvaliteedi näitajaga nõuetekohaselt vastavuses, kui tegemist on blokeeriva reegliga.
                     
                  Kui sisendandmed määratakse hea kvaliteedi kategooriasse, salvestatakse andmed süsteemi või komponenti ilma andmekvaliteedi alase hoiatuseta.
            Kui sisendandmed määratakse halva kvaliteedi kategooriasse, salvestatakse andmed süsteemi või komponenti ja kuvatakse andmekvaliteedi alane hoiatus. Hoiatuses märgitakse, et sisendandmed parandatakse ja esitatakse põhjus, mille tõttu sisendandmed ei ole kohaldatava andmekvaliteedi näitajaga nõuetekohaselt vastavuses. Kui võimalik, nimetatakse hoiatuses andmeväli/andmeväljad või andmete sisu või mõlemad, mille puhul esineb andmekvaliteediprobleem, ning soovitused selle kohta, kuidas sisendandmeid muuta, et need vastaksid hea kvaliteedi kategooria tingimustele.
            4. PUNKT
            
               Andmekvaliteedi järelevalve
            
            Artikli 3 lõike 8 kohaldamisel kasutatakse kahte liiki mehhanisme:
            
                        (a)
                     
                     
                        Andmeviimistluse mehhanismid. Selliste mehhanismide tehtava kontrolli eesmärk on tuvastada andmed, mille säilitamisperiood kestab lühemat aega kui asjaomase ELi infosüsteemi või koostalitluse komponendi tööd reguleerivates õigusaktides kindlaks määratud. Andmeviimistluse mehhanismid teatavad liikmesriikidele andmete planeeritud kustutamisest ja annavad neile võimaluse võtta vajaduse korral asjakohaseid meetmeid.
                     
                  
                        (b)
                     
                     
                        Probleemide tuvastamise mehhanismid. Selliste mehhanismide tehtava kontrolli eesmärk on tuvastada andmed, mis ei vasta enam ühele või mitmele andmekvaliteedi näitajaga seotud andmekvaliteedi reeglile või nõudele. Sellise kontrolli tulemusena võib liikmesriigi vastutav asutus saada hoiatuse või teate, milles on märgitud põhjus, miks andmed ei vasta enam ühele või mitmele andmekvaliteedi reeglile või nõudele. Kui võimalik, antakse hoiatuses soovitus selle kohta, kuidas sisendandmeid muuta, et need vastaksid uutele reeglitele või nõuetele. Selliste kontrollimiste tulemusena ei tohi ELi infosüsteemides või koostalitluse komponentides säilitatavaid andmeid mingil juhul automaatselt kustutada. Kui mõnda ELi infosüsteemi või koostalitluse komponenti sisestatakse uusi andmeid samal ajal, kui probleemide tuvastamise mehhanismid töötavad, ei rakendu probleemide tuvastamise mehhanismid nende andmete suhtes.
                     
                  eu-LISA võib otsustada, et andmekvaliteedi reeglite või nõuete läbivaatamise korral käivitatakse ELi infosüsteemis ja koostalitluse komponentides ad hoc probleemide tuvastamise mehhanismid.
            eu-LISA võib konsulteerida mõne ELi infosüsteemi või koostalitluse komponendi nõuanderühmaga selle üle, kas käivitada vastavas ELi infosüsteemis või koostalitluse komponendis ad hoc probleemide tuvastamise mehhanismid ulatuses, mis on vajalik selle ELi infosüsteemi või koostalitluse komponendi eesmärki silmas pidades.